Η **Γιαντβίγκα Πιουσούτσκα-Γιαρατσέφσκα** (πολωνικά: Jadwiga Piłsudska-Jaraczewska, 28 Φεβρουαρίου 1920 – 16 Νοεμβρίου 2014) ήταν Πολωνή πιλότος, η οποία υπηρέτησε στη Βοηθητική Υπηρεσία Αερομεταφορών κατά τον Δεύτερο Παγκόσμιο Πόλεμο. Ήταν μία από τις δύο κόρες του Στρατάρχη της Πολωνίας, Γιούζεφ Πιουσούτσκι.

Βιογραφία
---------

 Η Γιαντβίγκα Πιουσούτσκα σε εκμάθηση πτήσης, σε ηλικία 17 ετών.
 Η Γιαντβίγκα με τον Στρατάρχη Γιούζεφ Πιουσούτσκι.
Η Πιουσούτσκα γεννήθηκε στις 28 Φεβρουαρίου 1920 στη Βαρσοβία. Ήταν η μικρότερη κόρη του Στρατάρχη Γιούζεφ Πιουσούτσκι, αρχηγού κράτους της Πολωνίας (1918–22) και δικτάτορα (1926–1935), από τη γυναίκα που αργότερα θα γινόταν η δεύτερη σύζυγός του, Αλεξάντρα Πιουσούτσκα (το γένος Στσερμπίνσκα).

Το 1937, η Πιουσούτσκα άρχισε να πετά με ανεμόπτερα και απέκτησε άδεια πιλότου. Το 1939 αποφοίτησε από το λύκειο και αποφάσισε να σπουδάσει μηχανικός αεροσκαφών στο Πολυτεχνείο της Βαρσοβίας.

Τον Σεπτέμβριο του 1939, η Πολωνία δέχθηκε εισβολή από τη Ναζιστική Γερμανία, ξεκινώντας τον Δεύτερο Παγκόσμιο Πόλεμο, και η οικογένειά της συνειδητοποίησε ότι υπό αυτές τις συνθήκες θα ήταν φρόνιμο να εγκαταλείψει τη χώρα αμέσως. Η Πιουσούτσκα κατέφυγε με τη μητέρα και τη μεγαλύτερη αδελφή της, Βάντα, στη Λιθουανία και τελικά έφτασε στο Ηνωμένο Βασίλειο. Συνέχισε τις σπουδές της, το 1940, καθώς εγγράφηκε στο Κολέγιο Νιούναμ του Πανεπιστημίου του Κέμπριτζ, στην αρχιτεκτονική.

Αργότερα, απέκτησε δίπλωμα πιλότου αεροσκάφους και τον Ιούλιο του 1942 εντάχθηκε στη βρετανική Βοηθητική Υπηρεσία Αερομεταφορών. Με τον βαθμό του *Δεύτερου Αξιωματικού* (Υποσμηναγός) πέταξε άοπλα στρατιωτικά αεροσκάφη στους ουρανούς της Βρετανίας εν καιρώ πολέμου και ήταν, μαζί με την Άννα Λέσκα και την Λιθουανή-Πολωνή Στεφάνια Βοϊτουλάνις-Καρπίνσκα, μία από τις πολλές Πολωνές που υπηρέτησαν ως εν καιρώ πολέμου πιλότοι μεταφορών στη Βρετανία.

Πήρε άδεια για να γίνει φοιτήτρια στην Πολωνική Σχολή Αρχιτεκτονικής, στο Πολωνικό Πανεπιστήμιο του Εξωτερικού (στο Πανεπιστήμιο του Λίβερπουλ), από το 1944 έως το 1946, και στη συνέχεια στο μάθημα Πολεοδομίας του Λίβερπουλ από το 1946 έως το 1948.

Το 1944 παντρεύτηκε τον υπολοχαγό Άντζεϊ Γιαρασέφσκι, αξιωματικό του Πολωνικού Πολεμικού Ναυτικού. Είχαν δύο παιδιά: έναν γιο, τον Κρίστοφερ Τζόσεφ (στα πολωνικά Κσίστοφ Γιούζεφ) και μία κόρη, την Τζέιν Μέρι (στα πολωνικά Γιοάννα Μάρια), η οποία αργότερα παντρεύτηκε τον Πολωνό πολιτικό Γιάνους Ονισκιέβιτς.

Εργάστηκε ως αρχιτέκτονας για το Δημοτικό Συμβούλιο του Λονδίνου από το 1948, πριν αυτή και ο σύζυγός της δημιουργήσουν τη δική τους επιχείρηση σχεδιασμού επίπλων.

Λόγω της κυριαρχίας των κομμουνιστών στην Πολωνία, παρέμεινε στην Αγγλία μετά τον πόλεμο, ως πολιτικός μετανάστης. Δεν αποδέχτηκε ποτέ τη βρετανική υπηκοότητα, χρησιμοποίησε διαβατήριο Νάνσεν (διαβατήριο ανιθαγενούς), το οποίο ίσχυε για όλες τις χώρες του κόσμου, εκτός από την Πολωνία*.*

Το 1977, αυτή και ο σύζυγός της συμμετείχαν στο Αργυρό Ιωβηλαίο της Ελισάβετ Β΄ στο *MGB S-3* κατά τη διάρκεια της *Παρέλασης του ποταμού Τάμεση*.

Το 1990, με την κατάρρευση της κομμουνιστικής κυβέρνησης, επέστρεψε στην Πολωνία και έζησε στη Βαρσοβία.

Πέθανε στις 16 Νοεμβρίου 2014, στη Βαρσοβία, σε ηλικία 94 ετών.

Διακρίσεις
----------

 Οικόσημο Πιουσούτσκι.
Η Γιαντβίγκα Πιουσούτσκα τιμήθηκε, μεταξύ άλλων, με το Χάλκινο Σταυρό της Αξίας με Ξίφη και με τον Σταυρό του Διοικητή του Τάγματος της Αναγέννησης της Πολωνίας.

Παραπομπές
----------





1. 1 2 3 4 5 6  «Jadwiga Pilsudska-Jaraczewska - obituary». *The Daily Telegraph*.. Ανακτήθηκε στις 2016-12-29.
2. ↑  T. J. Krzystek, *Personel Polskich Sił Powietrznych w Wielkiej Brytanii w latach 1940-1947 łącznie z Pomocniczą Lotniczą Służbą Kobiet (PLSK-WAFF)*, Agencja Lotnicza ALTAIR - Krajowa Rada Lotnicza, Warszawa 2007
3. ↑  «Stefania Wojtulanis-Karpińska - królowa przestworzy - Historia - polskieradio.pl». *polskieradio24.pl* (στα Πολωνικά). Ανακτήθηκε στις 4 Ιανουαρίου 2023.
4. ↑  *Newnham College Register, vol II*. Newnham College. σελ. 213.
5. ↑  A. Romanowski, *Piękne wczoraj*, "Apokryf", No 13 (in *Tygodnik Powszechny*, No 45/1998)
6. ↑  «Nie żyje Jadwiga Piłsudska-Jaraczewska. Miała 94 lata» (στα pl-PL). *Onet Wiadomości*. 2014-11-16.. Ανακτήθηκε στις 2016-12-29.